Diari Oficial de la Generalitat Valenciana


Sumari del DOGV 8506, del 14-03-2019 (2019/2014)

RESOLUCIÓ de 13 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 28/17-AIA València.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8506

Data del DOGV
:   14-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2014


Data del document
:   13-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * València
    * impacte ambiental

RESOLUCIÓ de 13 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 28/17-AIA València. [2019/2014]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 28/17-AIA València.  
  
  
«Declaració d'impacte ambiental  
Expedient: 55-2767-AAS-E.  
Títol: Legalització d'emmagatzematge de llaunes.  
Promotor: Begreen Reciclaje, SL.  
Autoritat substantiva: Ajuntament de València.  
Localització: c/ Periodista Gil Sumbiela, 18, baixos, dreta, de València.  
  
Descripció del projecte  
L'objecte del projecte és l'obtenció de la llicència ambiental per a legalitzar l'activitat d'emmagatzematge de llaunes, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons el projecte, l'activitat se situarà en els baixos comercials pertanyents a un edifici d'habitatges ja construït, de 284,32 m² de superfície, situat al carrer Periodista Gil Sumbiela, 18, baixos, dreta, de València.  
El local es distribueix en zona de recepció (17,28 m²), oficines i lavabos (28,41 m²), zona d'empaquetadora (12,70 m²) i zona d'emmagatzematge (225,99 m²). L'activitat es desenvoluparà completament en la planta baixa.  
L'activitat se situa en una àrea urbanitzada residencial. Confrontants a l'esquerra està el vestíbul d'entrada als habitatges de la resta de l'edifici, a la dreta la planta baixa d'un altre edifici d'habitatges i al fons els locals comercials i el desllunat de l'edifici d'habitatges.  
  
Disposa, entre altres, dels serveis de clavegueram municipal, subministrament elèctric i recollida de residus.  
  
Procés industrial  
La principal funció de l'activitat d'emmagatzematge de llaunes és l'emmagatzematge de llaunes de refresc buides i envasos de plàstic que provenen de diferents màquines recollidores i empaquetadores que el promotor ha instal·lat per la ciutat (en centres comercials, gasolineres i uns altres). L'usuari introdueix les llaunes i/o botelles a l'interior. La màquina separarà les diferents fraccions i les premsa. Quan el sistema informàtic detecta que s'ha omplit, l'empresa recull els residus i els transporta a la instal·lació on es desenvolupa aquesta activitat.  
Una vegada en el magatzem, el material té un control, es descarregaran sobre unes lones amb la finalitat de realitzar una classificació més exhaustiva. Se separaran distingint-se entre residus d'alumini, ferro, plàstic PET, PVC i taps de botelles. S'apilaran en saques a l'espera de ser retirats per una empresa gestora de residus.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
- 20 01 39: plàstics.  
- 20 01 40: metalls.  
La maquinària que intervindrà en el procés industrial serà una empaquetadora de llaunes. El seu ús serà puntual, i s'utilitzarà quan el nombre d'aquelles siga suficient per a procedir a l'empaquetat amb la retirada prèvia. S'estima en dues vegades per setmana durant tres hores cada vegada.  
  
Tramitació administrativa  
- L'1 de febrer de 2017 es va rebre l'ofici de l'Ajuntament de València en què es remet documentació que incoarà l'expedient d'avaluació d'impacte ambiental ordinària de l'activitat d'emmagatzematge de llaunes, amb la finalitat que s'emeta la declaració d'impacte ambiental ordinària preceptiva i prèvia a la concessió de la llicència ambiental.  
L'expedient consta d'estudi d'impacte ambiental (EIA) i expedient administratiu.  
- El 3 de maig de 2017 es va requerir al promotor i l'Ajuntament la documentació addicional i els aclariments amb la finalitat d'esmenar la documentació administrativa i tècnica presentada.  
- El 27 de juliol de 2017 l'Ajuntament va remetre la documentació que no esmena completament les deficiències que van motivar el requeriment anterior. Per la qual cosa el 12 de desembre de 2017 es va reiterar el requeriment.  
- El 18 de gener de 2018 l'Ajuntament remet la documentació administrativa i tècnica.  
- El 29 de juny de 2018 es va rebre la documentació (entre la qual hi ha el projecte tècnic) presentada per l'Ajuntament amb data 6 de juny de 2018 i que, per error, havia sigut entregada i arxivada en un altre departament d'aquesta conselleria.  
El tràmit d'informació pública es va dur a terme per un període de 30 dies per mitjà de la publicació en el Butlletí Oficial de la Província de València número 134, de 13 de juliol de 2017. El certificat de l'Ajuntament, emés el 22 de desembre del mateix any, indica que no s'han presentat al·legacions sobre aquest tema.  
  
Consideracions ambientals  
L'activitat es realitzarà en sòl urbà residencial, per la qual cosa no hi ha afeccions a elements naturals ressenyables en la zona d'ubicació. Segons l'informe urbanístic de l'Ajuntament, l'ús sol·licitat és compatible amb el planejament urbanístic i amb les ordenances municipals.  
  
Segons l'EIA, no s'han previst altres alternatives quant a la ubicació, ja que es tracta d'una activitat que està en funcionament.  
Les principals afeccions ambientals associades són:  
1. A l'atmosfera  
Segons l'EIA, l'activitat podria afecta l'atmosfera per ser font de soroll, contaminació lumínica i atmosfèrica, generat pels processos de manipulació de les matèries primeres a més de les derivades del transport.  
a) Contaminació acústica  
El projecte inclou un estudi acústic que justifica que l'aïllament acústic produït pels elements constructius del local és suficient per a complir l'ordenança municipal en matèria de sorolls. Després de la realització de mesuraments per un organisme de control autoritzat, s'han adoptat mesures protectores i correctores per a augmentar l'aïllament acústic en el forjat i pilars concernents al recinte on se situa la màquina empaquetadora. Per a això s'instal·laran tirants proveïts de blocs antivibratoris, panell absorbent de sorolls, estructura metàl·lica de suport de la maquinària i doble placa d'algeps amb una làmina acústica intercalada entre les plaques. L'eficàcia d'aquestes mesures es verificarà amb les auditories acústiques establides en la Llei 7/2002, de protecció contra la contaminació acústica de la Comunitat Valenciana, i la resta de la normativa que la desenvolupa.  
Les mesures preventives proposades es complementaran amb les accions següents:  
- Les auditories es realitzaran a la posada en marxa de l'activitat, i almenys cada cinc anys, per un organisme de control autoritzat, en condicions normals de funcionament i amb la maquinària que major font de soroll produïsca, i es faran constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
- Amb la finalitat d'evitar molèsties al veïnat, les operacions de càrrega i descàrrega de materials es realitzaran en qualsevol cas a l'interior del local; per a això la instal·lació disposarà d'una àrea de descàrrega a l'interior del local i amb un gual que garantisca l'accés a aquest en qualsevol moment.  
b) Altres emissions  
Segons l'EIA, la contaminació per gasos de combustió serà pràcticament nul·la perquè l'empresa només disposa d'una furgoneta, que passarà les inspeccions tècniques corresponents. Quant a la manipulació dels residus, no es preveu l'emissió de partícules en suspensió degudes a l'empaquetat de llaunes i botelles de plàstic.  
Per a evitar la producció de males olors, es proposen les mesures protectores següents:  
- S'evitarà l'emmagatzematge dels residus durant períodes llargs de temps per a evitar la descomposició dels residus orgànics continguts al seu interior.  
- S'assegurarà una bona ventilació de les instal·lacions, que permeta la renovació adequada de l'aire.  
- Durant l'etapa de control dels residus a la seua arribada al magatzem, a més de separar els diferents tipus, es procedirà a eliminar possibles restes orgàniques i de líquids que continguen, amb la finalitat d'evitar fermentacions i la consegüent generació de males olors.  
  
2. Al sòl i a les aigües  
Segons l'EIA, els residus s'emmagatzemaran en saques impermeables sobre la solera del local impermeabilitzada. No es preveuen abocaments de tipus industrial. Els únics abocaments generats seran les aigües residuals procedents dels lavabos del personal i de la neteja del local, que abocaran en la xarxa de clavegueram municipal.  
Per a minimitzar els abocaments accidentals que es puguen produir, es proposen les mesures protectores i correctores següents:  
- Els residus, una vegada extrets de la màquina recollidora, es depositaran en saques impermeables tancades. Durant el transport, se situaran sobre una safata de retenció de líquids que n'impedisca el vessament. En el cas que es produïsquen vessaments accidentals durant la descàrrega, s'eliminaran immediatament.  
- Durant l'etapa de garbellament dels residus, s'incorporaran safates de contenció que eviten la possibilitat de vessaments dels líquids continguts en els envasos.  
- S'establirà un procediment de detecció i s'informarà el personal del protocol d'actuació en cas que es produïsquen vessaments per fuites en els envasos de contenció perquè siguen recollits immediatament.  
- Els vehicles de transport se sotmetran a les inspeccions tècniques periòdiques pertinents que detectaran, entre altres, la possibilitat d'avaries que produïsquen abocats de líquids.  
- Es complirà el que s'ha establit en l'ordenança municipal de vessaments d'aigües residuals de l'Ajuntament de València.  
D'una altra banda, segons l'informe emés pel Servei de Sanitat de l'Ajuntament de València, el projecte presenta deficiències des del punt de vista higienicosanitari que s'hauran d'esmenar prèviament a la concessió de la llicència ambiental.  
A més del que es disposa en l'informe anterior, las mesures proposades es complementaran amb el següent:  
- Encara que l'activitat principal serà d'emmagatzematge de llaunes, es mostra en l'EIA una zona de reparació de maquinària i com a residus perillosos generats per l'activitat refereix els olis i pintures procedents de les labors de manteniment de les màquines de recollida. Aquesta zona s'adequarà amb els requisits tècnics pertinents.  
  
- Es disposarà de material absorbent en quantitat suficient per a procedir a la recollida immediata dels vessaments accidentals que s'hi puguen produir. Una vegada utilitzat, aquest material es tractarà com a residu generat per l'activitat i s'entregarà a gestor autoritzat d'acord amb la naturalesa del vessament.  
Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal de vessaments de l'Ajuntament de València. Si fora necessari s'aplicaran els tractaments previs pertinents per a complir els límits que s'hi establisquen.  
  
3. Gestió de residus  
Segons l'EIA, a més dels residus per als quals se sol·licita l'autorització com a gestor (ferralles i plàstics), es generaran residus per l'activitat humana i de les oficines del tipus residus sòlids urbans, els quals es gestionaran pels serveis de recollida de l'Ajuntament. Els residus perillosos que puguen generar-se, com ara olis, restes d'hidrocarburs, pintures, vernissos, procedents del manteniment de les màquines de recollida es gestionaran per un gestor autoritzat. S'instal·laran punts nets destinats a la seua recollida.  
Cal assenyalar que en la descripció del procés industrial no s'indica que en el local estiga previst realitzar labors de manteniment de les màquines de recollida, ni es detalla l'instrumental o maquinària que s'emprarà ni les condicions en què es duran a terme. En tot cas, aquest procés es farà en les condicions i, si escau, autoritzacions, que establisca la normativa vigent, especialment si es generen compostos orgànics volàtils per l'ús de pintures i vernissos.  
L'EIA no indica la destinació de les restes orgàniques i líquids continguts entre els materials recepcionats, així com els líquids recollits en les safates de contenció que evitaran els vessaments durant la fase de garbellament. Aquests materials es tractaran com a residus generats per l'activitat i es gestionaran per gestor autoritzat.  
  
4. Sobre el paisatge i patrimoni  
Segons l'EIA, la conca visual de l'àmbit d'actuació afecta a la unitat de paisatge urbà residència bloc continu València, de qualitat paisatgística baixa.  
L'informe urbanístic municipal indica que l'edifici no està inclòs en el catàleg d'edificis protegits, no està en l'àmbit de protecció arqueològica, no afecta el subsòl de cap edifici declarat bé de rellevància local ni afecta l'espai públic confrontant. No es troba en l'entorn de cap edifici declarat bé d'interés cultural o bé de rellevància local ni en nucli històric tradicional declarat NHT-BRL. L'ús sol·licitat correspon a emmagatzemament industrial compatible amb l'habitatge, resultant el projecte compatible amb el planejament urbanístic i amb les ordenances municipals.  
  
  
5. Impacte sobre el mitjà socioeconòmic  
Segons l'EIA, l'execució de l'activitat respon a una demanda social i incrementa els nivells d'ocupació, per la qual cosa es considera un impacte positiu.  
L'EIA estableix un programa de vigilància ambiental amb l'objectiu d'establir les pautes per a realitzar el seguiment de les afeccions que el funcionament de l'activitat puga produir sobre el medi ambient i el seu control per mitjà de les mesures protectores i correctores proposades. En aquest es fa referència al control de les olors, del sistema de contenció de vessaments accidentals, del soroll i dels residus generats per l'activitat.  
D'aquest programa de vigilància ambiental, es durà un registre documentat que hi inclourà el resultat dels controls i autocontrols periòdics legalment exigibles. Així mateix, hi inclourà el control documental de la recepció i lliurament dels residus. La documentació estarà a la disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2, altres instal·lacions de desballestament i emmagatzematge de ferralla, de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en la resta de disposicions que li són aplicable.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
  
Primer  
Estimar acceptable, només a efectes ambientals i sense perjudici de l'obtenció prèvia de les autoritzacions sectorials que li siguen aplicable, la legalització de l'activitat d'emmagatzematge de llaunes el titular de la qual és Begreen Reciclaje, SL, situada al carrer Periodista Gil Sumbiela, 18, baixos, dreta, de València, sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que constitueix l'expedient avaluat, així com les condicions establides a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el Registre general de gestors autoritzats de residus de la Comunitat Valenciana que corresponguen per al centre situat al carrer Periodista Gil Sumbiela, 18, baixos, dreta, de València, per al desenvolupament de l'activitat, i aquesta s'adapta a les condicions que l'òrgan esmentat establisca.  
3. El promotor disposarà de compromisos d'acceptació per gestors autoritzats per a la totalitat dels residus generats per l'activitat, incloses les labors de manteniment de la maquinària i recollida de restes orgàniques i de líquids continguts entre els materials recepcionats i safates de contenció, la gestió dels quals no siga competència dels serveis municipals. Els compromisos estaran permanentment en vigor i a la disposició de l'autoritat ambiental competent.  
4. Les operacions de càrrega i descàrrega de materials es realitzaran en tot cas a l'interior del local; per a això la instal·lació disposarà d'una àrea de descàrrega a l'interior del local i amb un gual que garantisca l'accés a aquest en qualsevol moment.  
5. Les auditories acústiques es realitzaran a la posada en marxa de l'activitat i almenys cada cinc anys, per un organisme de control autoritzat, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament, amb la maquinària que major font de soroll produïsca. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
6. Es disposarà de material absorbent en quantitat suficient per a procedir a la recollida immediata dels vessaments accidentals que puguen produir-se. Una vegada utilitzat, aquest material es tractarà com a residu generat per l'activitat i s'entregarà a gestor autoritzat d'acord amb la naturalesa del vessament.  
7. Les instal·lacions i paràmetres de qualitat de l'aigua de vessament s'ajustaran a l'ordenança de vessament de l'entitat pública de sanejament d'aigües residuals o, si és més restrictiva, a l'ordenança municipal de vessaments de l'Ajuntament de València. Si fora necessari s'aplicaran els tractaments previs pertinents per a complir els límits que s'hi establisquen.  
8. Es portarà un registre documentat del programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat hi inclourà el resultat dels controls i autocontrols periòdics legalment exigibles. Així mateix, hi inclourà el control documental de la recepció i lliurament dels residus. La documentació estarà a la disposició de les autoritats competents.  
9. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar les parts interessades que, contra la present resolució, ja que no és un acte definitiu en via administrativa, no s'hi pot interposar recurs, la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de la citada Llei 21/2013.  
  
València, 13 de novembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 13 de febrer de 2019.- El director general de Medi Natural i d'Avaluació Ambiental: Antoni Marzo i Pastor.